**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΒΟΙΩΤΙΑΣ**

**ΔΗΜΟΣ ΑΛΙΑΡΤΟΥ – ΘΕΣΠΙΕΩΝ**  Αλίαρτος, 27-01-2025

 **ΔΕΛΤΙΟ ΤΥΠΟΥ**

 **Μεγάλη επιτυχία σημείωσε το Πανελλήνιο Πρωτάθλημα Βάδην στην Αλίαρτο**

**Την Κυριακή, 26 Ιανουαρίου 2025, η πόλη της Αλιάρτου φιλοξένησε με τεράστια επιτυχία το Πανελλήνιο Πρωτάθλημα Βάδην 35χλμ. και την Ημερίδα Βάδην, συγκεντρώνοντας το ενδιαφέρον του αθλητικού κόσμου της χώρας.**

Η Λεωφόρος Δημοκρατίας, ως ιδανική διαδρομή για το αγώνισμα του Βάδην, οι γειτονικές αθλητικές υποδομές και οι καλές καιρικές συνθήκες συνετέλεσαν στην άρτια διεξαγωγή του αγώνα και στις καλές επιδόσεις των αθλητών-τριών.

Ο πρώτος αγώνας της ημέρας, το Βάδην 35χλμ Ανδρών – Γυναικών, εκκίνησε στις 10 π.μ. από το Γυμνάσιο Αλιάρτου, σηματοδοτώντας την έναρξη των διοργανώσεων.

Στη συνέχεια πραγματοποιήθηκαν με απόλυτη επιτυχία οι αγώνες των 20χλμ, 10χλμ, 5χλμ και 3χλμ στο πλαίσιο της Ημερίδας Βάδην.

**Η ημέρα κορυφώθηκε με την γιορτή του αθλητή και τις βραβεύσεις στο Συνεδριακό Κέντρο Αλιάρτου.**  Ο ΕΑΣ Ανατολικής Στερεάς και ο Δήμος Αλιάρτου - Θεσπιέων τίμησαν αθλητές που διακρίθηκαν το 2024, καθώς και παλαίμαχους πρωταθλητές στίβου για την πολύτιμη συνεισφορά τους στον ελληνικό αθλητισμό, παρόντων του Περιφερειάρχη Στερεάς Ελλάδος Φάνη Σπανού, της Προέδρου του ΣΕΓΑΣ Σοφίας Σοκοράφα, του Βουλευτή Γιώργου Μουλκιώτη, Αντιπερειφεριαρχών Γιώργου Ντασιώτη και Φανής Παπαθωμά, Δημοτικών και Περιφερειακών Συμβούλων. Σημαντικές προσωπικότητες του αθλητικού κόσμου έδωσαν το παρών, ενισχύοντας το κύρος της διοργάνωσης. Τιμήθηκαν για την προσφορά τους στο Αθλητισμό ο Παγκόσμιος Πρωταθλητής Χάρης Παπαδιάς, ο Παναγιώτης Παλληκάρης, ο Θέμος Ζαχαρόπουλος και ο Προπονητής Ρίψεων Θοδωρής Ξυδώνας. Στην διάρκεια των αγώνων και στα πλαίσια μελλοντικής συνεργασίας για την διεξαγωγή αγώνων, έγινε επίσκεψη στους Αθλητικούς Χώρους και στο πάρκο των Κήπων Αλιάρτου από την Πρόεδρο Σοφία Σακοράφα και μέλη του Δ.Σ του ΣΕΓΑΣ.

**Ο Δήμαρχος Αλιάρτου - Θεσπιέων,, Γιώργος Αραπίτσας δήλωσε:**

**«Είμαστε περήφανοι που η Αλίαρτος φιλοξένησε μια τόσο σημαντική διοργάνωση. Η συμμετοχή των αθλητών και η στήριξη της τοπικής κοινωνίας έδειξαν πως η πόλη μας μπορεί να αποτελέσει κέντρο αθλητικών δράσεων υψηλού επιπέδου».**

Ο Δήμος Αλιάρτου - Θεσπιέων εκφράζει τις ευχαριστίες του σε όλους τους συμμετέχοντες, τους εθελοντές, τον Ερυθρό Σταυρό Λιβαδειάς, τον γιατρό του αγώνα Γιάννη Περγαντά, τον ΣΕΓΑΣ, τους συνδιοργανωτές όπως η Περιφέρεια Στερεάς Ελλάδος, Αθλητική Ένωση Κωπαϊδος, που συνέβαλαν στην επιτυχία της εκδήλωσης.

 **Γραφείο Επικοινωνίας και Δημοσίων Σχέσεων**

 **Δήμου Αλιάρτου - Θεσπιέων**